R5dwMg/zh-wiki-yue-long huggingface dataset:
事件引嚟泛民主派嘅批評，其中，時任立法會議員區諾軒就批評做法唔負責任，而且侮辱咗傳媒呢兩個字，直斥《香港01》咁做係垃圾。另外，《香港01》至少133名編採人員，來自突發、港聞、偵查、法庭同社區等近10部組，之後亦發表實名聯署聲明，質疑呢啲評論有欠公允、有失專業，更可能影響選舉嘅公平公正，又冇畀當事人機會解釋，對呢啲評論表示遺憾同強烈唔同意。
係一間專門搞網上交易嘅公司平臺，業務包括B2B貿易、網上零售、購物搜索引擎、第三方支付同雲計算服務。佢屬下有阿里巴巴B2B、淘寶、天貓、一淘、阿里雲計算同支付寶嘅出名企業。尤其佢開嘅淘寶同天猫，喺 2012 年嘅銷售額去到 ￥1.
《華僑日報》係香港以前一間報館同出嘅同名報紙，1925年6月5號創刊。前身係旅港華商總會同人開辦嘅《華商總會報》，收尾由岑維休、陳楷承辦，改名《華僑日報》，當時總編輯係李大醒，之後係胡惠民，原址嚮乍畏街，之後搬去荷李活道近聚賢居個位。
由於香港晚報市場萎縮，到1990年代只剩返《星島晚報》同埋《新晚報》兩份，《星島晚報》喺1996年12月18號停刊後，《新晚報》成為香港唯一一份綜合性晚報，但係到咗1997年7月27號《新晚報》都停刊，令到綜合性晚報一度喺香港消失。
《香港華字日報》，又叫《華字日報》，係份香港報紙，經已停刊。佢初身係《德臣西報》附刊，叫《中外新聞七日報》。一八七二年發行，到一九四六年停刊。佢係香港早期唐字報紙之一。報館喺中環雲咸街五號，卽係報寫大鐘樓上街第五號門牌，同《德臣西報》一樣。
初時《華字日報》以告白爲主，亦有行情，亦兼報清廷消息、以及廣東、香港兩地及海外近聞。報上有船舶通告、貨價行情、船期、政府憲示及告示等消息，當中包括政府招標通告及種牛痘。告白好多唔同種類，有招股、銀行利率唔同資料。
《華字日報》主要係文言寫成。行文以直行爲主，由上而下。部份標題橫行，由右而左。早期係無標點，一氣呵成，咁係當時嘅習慣，讀者要自行斷句。告白、新聞分成細格。有啲同類新聞，會放埋一格，用空隔隔開，段用〇起頭。
循環日報，香港報紙之一，唐字報紙，已經笠咗，為中華印務總局業務之一，由香港賢達出資出刊。早年局方請王韜做主筆，為報紙負責人，故此亦係創辦人之一，及後王韜不辭而別，定居上海。一八七三年籌辦，首份一八七四年出，去到一九四七年停刊。
循環日報日日出紙，除咗禮拜日。報頭寫住「行情新聞日派　星房虛昴停刊」。星房虛昂等原為二十八宿，為演禽借用化成紀日，見諸通書。二十八咁啱除盡七，星房虛昂四日可以代表禮拜日。由於唐人舊時大多唔識禮拜日，基督宗教借用由來已久，可追至大明時。
循環日報實情由中華印務總局所設。由早年循環日報告白當中 ，有則中華印務總局告白，寫嘅內容全部講循環日報。而且明確講到「本局倡設循環日報、所有資本及局內一切事務、皆我華人操權、非別處新聞紙館可比。」期為甲戌年正月初一日，亦即大清同治十三年，西曆一八七四年。
啟者本局倡設循環日報所有資本及局內一切事務皆我華人操權非別處新聞紙館可比是以特延才優學博者四五位主司厥事凡時勢之利弊中外之機宜皆得縱談無所拘制兹特於省會市鎭及別府州縣幷外國諸埠凡我華人所駐足者皆有專人代理如各行店及外埠士商欲　惠顧本局新聞紙者請赴就近代理人處先爲掛號自當如期送至决不有悞謹將各埠代理人開列於左
粵東省城聯興街廣隆寶號楊仁南廣記寶號　同安街永安信館　沙面瑞記洋行　澳門孖之臣蔡裕堂翁人和公司陳瑞生翁　佛山公正市新廣記寶號　東莞城鐵鑊街勝聚寶號　虎門公盛米店　厦門怡記洋行　福州乾記洋行　牛庄乾豐泰寶號　京都生和泰寶號　日本橫濵一百四十二番羅炳南先生又七十四番鮑彥卿先生　安南西貢長亨寶號劉星堂先生　星加波朱廣蘭寶號　邊能埠寶蘭大號　舊金山廣生泰記寶號新金山咩利濵埠安記寶號　雪梨埠安昌號　庇魯埠廣南生寶號　汕頭寜波上海鎭江九江漢口烟台　天津　日本長崎　神戶等埠俱輪船招商局代理謹此佈聞　　　甲戌年正月初一日中華印務總局謹啟
《香港政府憲報》，1997年7月1號香港主權移交之後改稱為《香港特別行政區政府憲報》，1841年初刊時稱為《香港憲報》發行，受命於政府物流服務署署長同財經事務及庫務局局長。香港嘅所有香港法例同附屬法例，都要喺憲報刊登先至會生效。
《新晚報》係香港一份繁體中文免費報紙，2012年8月20號創刊。佢用咗已經摺埋嘅新晚報個名，話係新晚報「復刊」，縱使有當時大公報高層掛名，不過獨立營運。至2014年3月28號由社長夏萍喺公司內部宣佈即日停刊。
該報論調與最親中共之流大致相約，不過偶然反其道而行，令讀者詫異。例如，谷開來被大陸法庭判殺人罪成之後，登咗篇社論為其辯護，解釋此為救子深切，彰顯母愛嘅偉大舉動。之後又有一排設《質問梁振英》版位，日日批評在任香港特首。
香港版《都市日報》係全球首份中文版《都市日報》，亦係香港首份免費報紙，喺2002年4月15號發行，最初係喺星期一至星期六朝早喺地鐵網絡嘅觀塘綫、荃灣綫、港島綫、東涌綫、機場快綫、將軍澳綫同埋迪士尼綫嘅地下鐵站同埋商業區免費派發，至2003年改為喺星期一至星期五朝早派發。
自2002年7月1號實施主要官員問責制之後，政務司司長同財政司司長、律政司司長同埋各政策局局長，同屬政府最高層嘅官員，向行政長官負責。政務司司長係行政會議嘅成員，亦係可以臨時代理行政長官職務嘅三位司長當中最高級嘅一位。
政務司司長協助行政長官，督導佢所指定嘅決策局嘅工作，並喺確保政策制訂同實施嘅協調上擔任重要角色。喺涉及多個決策局嘅事務當中，呢個角色特別重要。政務司司長更主理行政長官嘅政策議程中指定優先處理項目，加強同立法會緊密而有效嘅工作關係，並定出政府立法議程嘅時間表。
政務司副司長協助政務司司長督導轄下嘅九個決策局，協調跨決策局同部門制訂同推行政策。按照行政長官或政務司司長嘅指示，統籌、協調或處理指定嘅政策範疇同特定項目。政務司副司長係行政會議成員，聯繫立法會同其他持份者聽取意見，同埋向佢哋、公眾同傳媒解釋政策。
人大釋法，全稱全國人大常委會解釋香港基本法，係中華人民共和國常設立法機關全國人民代表大會常務委員會對最高國家權力機關全國人民代表大會所制定香港特別行政區憲制文件《中華人民共和國香港特別行政區基本法》作出立法解釋。
成文法存在法律漏洞要通過立法、立法解釋或司法解釋上補充。按照《香港基本法》第一百五十八條，第一款規定全國人大常委會對《香港基本法》擁有解釋權，第二款規定人大常委授權香港特區法院審理案件時解釋《香港基本法》。
香港大學法律學院戴耀廷副教授指，釋法爭議源於中港兩地法制同法律傳統，對法律解釋理解兩極化。香港法院只從法律文本字眼上解釋，但全國人大常委會會考慮中共原意，同參考過法律條文外部資料，或因後續新的情況，為法律條文添加其他意思。
1997年開始，全國人大常委會曾先後五次對《香港基本法》作出解釋。其中，第一次同第三次由香港特區行政長官提出，第四次由終審法院根據《基本法》第一百五十八條第三款提出，而第二次同第五次由全國人大常委會主動釋法。
徐克原本喺越南出世，係越南華僑，廣東海豐人，1966年移居到香港。佢曾經響美國留學，返到香港之後曾經喺無綫工作。無耐佢打入電影圈，製作咗《蝶變》就開始出名。其後佢憑住《英雄本色》、《倩女幽魂》、《黃飛鴻》等等電影進軍國際。
《獅子山下》係香港一首經典流行曲，本身係1970年代香港電台實況電視劇《獅子山下》嘅主題曲，由顧嘉煇作曲同編曲，黃霑填詞，羅文主唱。首次收錄嘅專輯係羅文1979年發行嘅《好歌獻給您》。1996年，經羅文重新灌唱，編曲冇變，收錄喺佢出道25週年嘅精選輯《羅文 25》，並拍攝MV，後嚟成為兩台嘅冠軍歌。
《獅子山下》推出初期反響一般，直至八十年代中後期，香港人先至逐漸產生共鳴。2002年，香港陷入政經低潮，財政司司長梁錦松引用呢首歌嘅歌詞勉勵香港人，成為一時熱話。歌曲後嚟廣泛喺民間同政府嘅活動之中，所以被譽為非官方嘅香港之歌。
普世價值，係講一種值，係咪人人都認為值。人嘅值之中，有道德、美感偏好、人有特徵、人所熱衷、社會秩序。有無普世價值，喺道德哲學、文化人類學，都係未證實嘅命題。雖則有啲喜好，繁花世界，人人都見喜好，如外表吸引，後生，對稱，而有啲，例如苗條，就歸入相對美感之內，要睇文化準則。
聲稱一樣嘢屬普世價值，有兩種唔同途徑，一者，佢係人人都覺得值。二者，人人有條理咁諗過，都覺得值。前者乜時乜地乜處境，都見得絕多數係。後者就有人話唔係，只要諗清楚，就覺得值。如甘地話非暴力係普世，現況有好多人唔係咁諗。
香港政制改革，或者叫香港政治制度改革，係香港政府首長同立法機關變得更民主化嘅過程，特別係指香港主權移交後對香港行政長官同香港立法會產生辦法嘅改進。中共中央政府同香港政府都強調，政制改革要響《香港基本法》嘅基礎上研究討論。
2010年，政改方案依然無普選，但中央應承2017年可以普選行政長官、2020年普選立法會，加上肯讓步畀所有無份參加立法會功能組別嘅選民都有得投第二票，多數泛民主派決定袋住先，通過香港2012年政改方案，超級區議會呢個功能界別就喺呢個時候誕生。
2014年，政改方案雖然有提到2017年普選行政長官，但人大常委會為行政長官候選人提名定咗好高門檻，泛民主派覺得係假普選，決定啟動佔領中環運動抗議，最終演變做雨遮革命，搞到香港2017年政改方案喺2015年被否決。
2019年，香港修例風波爆發，泛民主派喺第6屆香港區議會選舉贏晒大多數民選議席，結果中央人民政府喺2021年推出咗《全國人大關於完善香港選舉制度嘅決定》，之後港府順勢通過《完善選舉制度條例草案》。而且，新選舉制度大幅削減民主成份，當中立法會直選議席比例減到得返22%，比起1991年香港頭一次有直選成份嘅立法機關選舉有30%直選議席更加少。
黃大仙祠，全名赤松黃大仙祠或嗇色園黃大仙祠位處九龍竹園，係香港著名嘅廟宇。祠舍1921年落成，地皮18萬呎，係一級歷史建築。由非牟利慈善團體嗇色園管理。同時亦係香港第一間獲香港政府批准舉辦道教儀式婚禮同簽發結婚證書嘅道教廟宇。
五旬節，又叫七七節、收穫節、新果實節。五旬節同七七節兩個名都係源於猶太教，但係因為基督宗教叫五旬節，而今猶太教淨係用七七節呢個名。喺基督宗教嘅傳統逾越節被復活節取代，所以基督宗教嘅五旬節係復活節之後第七個星期日，基督教又叫聖靈降臨節，天主教又叫聖神降臨節。
五旬節又叫七七節，以色列人要從尼散月18日，佢哋嘅大祭司將一捆新熟嘅大麥獻畀耶和華作為初熟果子嘅嗰日，計起七個星期。一共係49日，然後佢哋會喺第50日守七七節。當後嚟一班猶太人將聖經譯成希臘文嗰陣，希臘文嘅「第50」一字係賓特哥斯提。
五旬節係從逾越節開始計起嘅第50日，所以稱之為五旬節。喺猶太教，呢一日係摩西喺西奈山領受上帝畀佢《十誡》嘅日子，亦係「感謝律法嘅紀念日」。呢個節日同時亦用嚟感謝上帝賜與嘅收獲，所以又稱收割節同初熟節，係猶太人嘅三大節期之一。
對基督教嚟講，五旬節就係《使徒行傳》第二章記載聖靈降臨喺眾門徒身上嘅日子。當聖靈傾注喺門徒身上，門徒就得到力量同勇氣，並得到講方言傳福音嘅恩賜。因為噉樣，亦有人認為係早期基督教會成立嘅日子。但關於聖靈降臨節嘅慶祝，最早記載係喺四世紀末，由西班牙修女以塞利亞所寫嘅《朝聖記》記載。
法定假日又叫勞工假期，假期比公眾假期少，係由香港法例第57章《僱傭條例》規定，2022年之前每年有12日。呢個係香港勞工嘅最基本假期福利，通常藍領嘅工廠、地盤工人同服務性行業都係放法定假日。但係服務性行業喺假期嗰日通常都係最忙嘅，所以服務業員工多數都唔可以喺正日放假，要喺法定假日嘅前後60日補假。
2022年開始至2030年，香港每年嘅法定假日，將會每兩年增加一日，逐步增加至17日。2022年新增嘅法定假日為佛誕，未來新增嘅法定假日依次序為2024年開始嘅「聖誕節翌日」、2026年開始嘅「復活節翌日」、2028年開始嘅「受難日」，以及2030年「受難節翌日」。
香港政府舉辦香港節嘅主要目的，係由於1960年代香港經歷文化大革命引發六七暴動，香港政府需要疏導民怨同安撫民心，加強香港班後生對香港嘅歸屬感，重希望可以營造出歌舞昇平嘅氣氛。早喺1966年爆發天星小輪加價事件之後，港府喺1967年發表《九龍騷動調查委員會報告書》，建議提出「要利用青少年活動疏導青少年過剩嘅精力，作為預防社會騷動方法之一」。
1969年12月6至15號，籌備超過7個月、耗資400萬港元嘅第一屆香港節正式舉行，响香港各地提供各式各樣嘅活動，參與人次超過500,000，當中重包括唔少外地遊客。一系列嘅活動以中國文化傳統為主題，性質主要係文娛康樂活動，重包括郵票、古董、書畫同花卉等展覽，亦有軍操表演、嘉年華會、舞會、時裝表演、歌唱比賽、環島競步同選美比賽等節目。
民間信奉天后係護海女神，漁民同疍家人信得最多，沿海沿江因而有唔少天后宮。每年三月二十三日係天后誕，各地有祭祀活動。如三水縣西南鎮及汕頭等地嘅天后廟，舊時每隔三、五年都會打醮、擺會。共和國後逐漸被廢，但重有唔少人去參拜。
舊俗廣州疍家人係會過呢個大節，村入邊有天后廟嘅都會打醮慶賀。舊日河南沙園一帶最墟冚，迎神出遊時好鬼多人。呢個鄉雖冇天后廟，但有天后像。每年誕前必求神問杯，占卜到邊個街就送神像去渠度嘅公所或祠堂供奉。誕日一迎一送，各街都會出儀仗、樂手，或舞獅舞龍，去各村度巡行。
由於香港以前係漁村，而相傳天后會保佑他們海上平安，所以天后係香港同南中國沿岸省份常見供奉嘅神靈。每年天后寶誕都有好多善男信女匯集到各個天后廟慶祝。香港至今最少有40座天后廟，當中最古老嘅就係建於公元1266年嘅天后廟有西貢嘅佛堂門大廟。
每年嘅天后誕會有多至5萬名信眾參拜，有啲賀誕人士會喺帆船同駁船上掛滿色彩繽紛嘅旗幟。元朗嘅大樹下天后廟又係好出名嘅，每年元朗嘅漁民團體、體育會、宗親會等會派出飄色、樂手同其他表演者參加會景巡遊至天后廟。
嚮天后誕慶典眾多嘅傳統活動中，「抽花炮」可算係最有特色。香港掌故家蕭國健博士表示，一般花炮共設三十座，當中「第三炮」除咗象徵「丁財兩旺」，重據講係最靈嘅一個，所以有「炮王」稱號。另外，據講以往曾有兩名村代表同時搶到「第一炮」，後來為咗平息風波，特設「第一壹炮」作為抽用，而「第一炮」就成為鎮壇副炮。
天后誕時，村民除咗舞龍舞獅、朝拜天后、出會、巡遊外，還舉行盛大嘅盆菜宴。盆菜係香港獨特嘅傳統菜式。傳統盆菜以木盆盛載，材料就一層疊一層嘅排放。不過，為咗可以食到熱騰騰嘅盆菜，現今盛載嘅器皿都以銅盆同梓盆代替笨重嘅木盆。
相傳長洲太平清醮嘅舉辦，係因為清朝中期，嗰度發生瘟疫死得人多，長洲島民惶恐之下，就聚集北帝神前祈求消災解難。後尾玄天上帝指示，要延請高僧設壇拜懺，超渡水陸孤魂，奉神綏靖遊行街道，先至可以消禍。島民於是擇定喺每年農曆四月份內為建醮期，長洲人叫做「打醮」。
島民當時即『大膽』再杯卜北帝，係咪『同意』以後嘅醮期都訂喺相同日子，令更多善信普天同慶，參拜諸神。結果北帝『欣然同意』，所以自 2001年起，一年一度長洲太平清醮嘅醮期就咁定咗落嚟。另一個說法，係話呢個係長洲一年一度嘅齋醮活動。
2005 年，政府將佢包裝成節慶旅遊項目，而太平清醮嘅飄色巡遊同搶包山比賽亦安排喺農曆四月初八，佛誕公眾假期，方便吸引啲人入嚟。另外，按照傳統，太平清醮嗰段時間全長洲都要守齋戒茹素，以紀念當年病逝島民。
出巡係請駐守喺長洲嘅神靈四周巡視，以正妖邪。出巡前一日，島民會迎請全島神靈坐鎮北帝廟睇神功戲。當日重有祭鶴儀式。出巡正日，首先會舉行放生禮，再抬出神轎，由北帝廟出發，巡行至中興街天后宮再返回北帝廟。出巡期間，島民會舉辦各種活動酬神娛神，會有醒獅同麒麟隊響島上街道巡遊，當中以飄色最突出。
會影巡遊最重要嘅「走神」活動，亦會喺呢個時候進行。「走神」又叫「走菩薩」，本來由各氏族社團代表抬承神像，由北社公所走返北帝廟沖喜。眾人為爭先入廟向神靈報喜，都爭先恐後奔馳疾走，氣氛刺激非常。依家因秩序緣故變成順序跑返北帝廟。
「超幽」嘅目的係要超渡水陸孤魂。儀式響出巡正日當晚舉行，分水、陸兩祭。道士會先向亡魂讀文，然後將小包山拆毀，將平安包放係幽桌上供奉鬼神。道士會誦經正式進行超幽。誦經完畢，道士會將誦唸文表同功曹使者一齊火化，再誦科文結束印咒。
打醮嘅焦點係北帝廟前三個用竹棚搭成、掛滿平安包嘅包山。包山上蒸製而成嘅平安包，係做嚟祭祀北帝。長洲人相信搶得包山上嘅平安包，可以保𧙗一家平安，於是每逢打醮尾聲，唔少人喺祭祀完畢就爭住爬上包山搶包，便成搶包山活動。
由於島民相信搶得越高嘅包越會為佢哋帶來安康，所以各方氏族社團，都會派出年輕力壯嘅後生仔搶包，變成類似一隊隊人爭奪包山山頂嘅包。前民政事務局局長何志平形容搶包山好似攬球，又揶喻啲包雖然話係供奉北帝，但結果只係畀人用腳踩。
2004年，甲申年長洲太平清醮會景巡遊籌備委員會向政府申請復辦搶包山，重向政府提交結構安全報告想游說政府，但係當時嘅民政事務局局長何志平參考過屋宇署嘅分析報告之後，認為竹棚搭嘅包山未能達到安全標準，否決申請。
動漫作品麥兜故事，內容提及將搶包山申請為亞洲運動會比賽項目，喚起香港人對搶包山嘅集體回憶。長洲鄉紳亦要求政府解除對搶包山嘅禁令。到咗2005年，政府將搶包山嘅節慶活動重新包裝做旅遊項目包山嘉年華，改咗用攀山嘅形式舉行搶包山比賽，重容許非長洲人參加。
前民政事務局長何志平響電台節目講，搶包改為搶蛋糕、公仔，變成一種運動，帶畀長洲商機。2005 年，做消防員嘅長洲人郭嘉明用咗三分鐘，搶咗五十一個包，以 453 分成為冠軍。直至2007 年，佢連攞三屆搶包山比賽冠軍。
不過，政府將太平清醮包裝作廟會節慶旅遊項目，同埋將搶包山改成攀山比賽形式，就畀唔少人批評係「不倫不類」、「商業化」、「文化承傳欠奉」。科技大學人文學部廖迪生教授指出，節慶傳統同人類經濟活動生活方式有密切關係，響數百人以至數千人參與嘅活動裡面，表現出社會性或地區性嘅團結，所以文化風俗傳統隱含社會結構意義，而政府首創嘅搶膠包，只係保留咗活動嘅框架，同當地人、當地社會文化全無關係。
真正『搶包山』係所有大眾都有份，鍾意攞幾多個包就幾多個包。」以前最有興趣搶嘅係漁民，因為一來佢哋最需要祈福，又爬慣桅杆，所以特別擅長搶，但而家嘅攀爬運動就冇漁民參與。《南華早報》社評指出，搶包嘅傳統意義係為島民帶嚟平安、健康，如果將搶包山變成競技運動，會丟曬搶包山嘅精神面貌。
香港嘅聖誕節日氣氛比較濃厚，好多商業大廈都會掛上聖誕燈飾，最出名就係九龍尖東海皮，唔少人都會專登去睇燈飾。另外，好多香港人都會參加聖誕派對、食聖誕大餐、交換聖誕卡同聖誕禮物。而香港人亦習慣到12月26號「拆禮物日」先至拆聖誕禮物。
《唐吉訶德》係一齣四幕芭蕾舞劇，由法國裔俄羅斯大芭蕾舞蹈員及編舞師莫里斯·珀蒂帕編寫，捷克裔大作曲家路德維希·明古斯作曲，首次喺 1869 年 12 月 26 號公演於莫斯科。而打後珀蒂帕同明古斯為馬林斯基芭蕾舞團將齣劇改過版，成五幕，而呢個版本喺 1871 年 11 月 21 號上演於聖彼得堡。
但原著主角嘅安排，缺乏一對男女主角互動，從而難以安排雙人舞，係將小說《唐吉訶德》改編為芭蕾舞劇嘅一大難題。呢個難題喺1801年，俾巴黎歌劇院嘅芭蕾舞總監米隆成功解決。米隆選粹小說嘅第二部中嘅兩個章節改編而成，將主角則變成咗酒庄老闆女兒潔特妮及同村嘅窮飛髮師傅巴西里奧呢對情人。
香港藝術館位於香港尖沙咀梳士巴利道10號，係香港特別行政區政府康樂及文化事務署轄下嘅博物館之一。香港藝術館係香港展覽本地、中國同世界各地藝術品嘅主要場地，收藏嘅展品數量達4000幾件、涵蓋中國書畫同古玩、古代文物、具歷史意義嘅畫作同本地藝術家嘅創作成果等。
香港藝術館嘅藏品、除咗由館方從唔同地方同向收藏家蒐購所得之外，主要館藏大多由藝術家、收藏家同公眾捐贈所得。其中特別受注目嘅，係1989年由劉作籌所捐贈嘅一批為數四百幾件嘅中國書畫。呢次嘅捐贈，係香港藝術館歷嚟所接受嘅最大批捐贈。
香港藝術館不時舉行各類型藝術展覽，並經常同世界各地著名嘅博物館合作，邀請博物館借出珍貴展品來港展出，增加市民欣賞藝術嘅機會同埋知識。同時，香港藝術館亦會借出本身嘅珍藏到各地嘅博物館展出，將香港嘅藝術文化介紹到世界各地，促進藝術交流。
茶具文物館館址原先係有150幾年歷史嘅前英軍總司令及官邸，響1984年1月改建做茶具文物館，館址設響香港公園入面嘅旗杆屋，兩層嘅展館共分為六個展區。1995年，茶具文物館增建咗新翼羅桂祥茶藝館，響同年嘅12月14號落成啟用，以展示香港茶具文物收藏家羅桂祥捐出嘅展品。
鯉魚門炮台喺1887年起好，炮台主要由堡壘、士兵營房、彈藥庫、炮彈裝配室同煤倉等組成。堡壘中央起有露天廣場，畀士兵集散之用。堡壘裏面配備兩門6吋後裝「隱沒式」大炮，四周並建有壕溝。英軍另外响堡壘附近修築多座炮台，包括反向炮台、中央炮台、西炮台同渡口炮台，依山勢由東至西分佈喺岬角上。
1941年12月8號，日軍開始進攻香港。喺新界同九龍淪陷後，守軍立即加強鯉魚門嘅防禦力，防止日軍從魔鬼山經鯉魚門渡過維多利亞港。守軍曾經多次擊退日軍嘅突襲，但佢哋最終亦被打敗咗，要塞喺12月19號被日軍佔領。
前市政局鑑於鯉魚門炮台嘅歷史價值同建築特色，喺1993年決定將佢修復，並改建成一間以香港海防歷史為主題嘅博物館。成項計劃耗資約3億港元，由建築署設計同興建，佢嘅建築設計曾經喺2000年榮獲香港建築師學會周年大獎 – 銀等獎，同埋綠化都市顯才華銀等獎 – 綠化效果。
香港海防博物館喺2000年7月25號正式開放畀市民參觀，同年8月31號正式舉行開幕禮，為鯉魚門炮台嘅歷史揭開咗新嘅一頁。2018年9月16號超強颱風山竹吹襲香港，吹冧白色天幕，康文署順手提早本來喺2019年上半年進行嘅翻新工程，預計2021年就重新開返。
香港海防博物館主要分為三個區域，接待區、堡壘同埋古蹟徑，從有接近100年歷史嘅鯉魚門炮台改裝而成。博物館嘅歷史建築有一個好大嘅露天廣場，獨一無二嘅建築設計， 再加上其他原始嘅建築物料，為遊客提供一種舒適同埋古色古香嘅感覺。
羅屋民俗館嘅建築名為羅屋，係一間具有200幾年歷史嘅古村屋。18世紀初，居民自寶安遷徙到香港嘅柴灣，建村定居。呢間村屋喺乾隆年間起，乾隆三十二年獲發紅印契。隨住市鎮嘅發展，而家羅屋博物館已成為柴灣一帶現存嘅古村屋。
1976年5月，市政局決定將羅屋修復為民俗館。1989年11月10號，羅屋成為香港法定古蹟。民俗館終於響1990年1月19號正式開放。館裏面藏品嘅內容主要介紹柴灣嘅歷史、羅屋嘅歷史和特色，以及生活習俗。
羅屋係一間中型村屋，面積大約120平方米，屋頂疊瓦舖蓋，係典型「三間兩廳」嘅傳統民居，中央正廳係一間，係全屋嘅核心，供奉祖先神位，同兩側建有閣樓嘅房間合組成「三間過」嘅格局，佈局左右對稱，有明顯嘅中軸線，房間係工作間同睡房，而閣樓就用作貯物同畀細路瞓覺。
孫中山紀念館位於香港中環衛城道7號，前身係香港富商何東細佬何甘棠嘅屋企甘棠第。紀念館係香港歷史博物館嘅第四間分館，介紹中華民國國父孫中山嘅生平以及佢同香港嘅關係。紀念館喺2006年12月12號正式開幕，以紀念孫中山先生出世140周年。
甘棠第喺1914年起好，個名係以業主何甘棠嚟命名。何甘棠一直喺呢度住，直到終老。1960年，甘棠第賣咗畀鄭氏家族，之後鄭氏又賣畀耶穌基督後期聖徒教會，甘棠第自此成為教會聚會嘅地方。1990年，甘棠第俾古物諮詢委員會列作二級歷史建築。
甘棠第起喺斜坡上面，樓高4層，總樓面面積19,672平方呎，屬於英皇愛德華式古典建築風格。外牆就係用紅磚同埋花崗岩砌成，一、二樓都有個弧形露台，用希臘式巨柱承托，樓房設有前、後樓梯，以前前樓梯係畀主人何氏家族用，而後樓梯就畀工人用嘅。
香港太空館喺香港九龍尖沙咀梳士巴利道10號，鄰近香港文化中心同香港藝術館，係康樂及文化事務署轄下嘅博物館之一，佔地8,000平方米，喺1977年7月16號動工起，1980年10月7號開幕。太空館定期舉行各類型嘅天文展覽同講座，亦開放畀學校，團體同公眾參觀。
1957年，蘇聯發射第一粒人造衞星，開始引起唔少香港人對天文嘅關注。香港政府亦曾經响1961年建議喺維多利亞公園起天文館，但最後不了了之。直到1974年，天文館嘅計劃被市政局舊事重提，選址舊尖沙咀火車站附近嘅海旁，耗資6,000萬港元。
1980年開幕嘅香港太空館，成為全球首座電腦化嘅天文館。太空館天象廳裏面嘅電腦化星象儀，能夠透過光學原理模擬實際星空環境，將8,000粒恆星投射到天象廳嘅半球體螢幕。2004年，民政事務局為答謝何鴻燊捐助2,000萬港元弘民基金，決定將轄下嘅太空館天象廳命名為何鴻燊天象廳，為期15年。
香港太空館天象廳位於蛋形建築上層，係館內一個最重要嘅部分。佢係全球最大嘅天象廳之一，東半球第一座全天域電影放映設備，亦令太空館成為世界上第一座擁有全自動天象節目控制系統嘅天文博物館。以往觀眾進入天象廳時可以隨便搵位坐，但自從2000年6月29號起，天象廳開始實行劃位措施。
天象廳喺2004年命名為何鴻燊天象廳，命名為期15年。大部分節目用粵語旁述，部分場次就用英語旁述。觀眾可以用天象廳入面嘅耳筒，選擇粵語、英語、普通話或日語旁述，並調校音量。1995年天象廳安裝影片與廳內觀眾互動系統，系統可以用作通過觀眾投票而選舉影片嘅發展，並作為問答比賽時嘅按鍵。
天象廳喺2020年進行最大規模嘅一次嘅翻新工程，主要更換直徑達23米嘅半球形螢幕，新螢幕提供無縫拼接嘅觀賞體驗，唔會好似舊螢幕噉睇片嗰陣會見到「一條條直線」，工程完成之後，已經喺2021年7月1號重新開放，票價同以前一樣冇變。
2008年11月，香港太空館耗資約3,400萬港元，幫天象廳進行自1980年啟用以嚟首次大型翻新工程，主要係安裝一套全新數碼天象投影系統，可以實時模擬喺任何時間同從宇宙中任何地點觀看星空，系統更可以升級到播放全圓頂銀幕嘅動畫或電影，而家只有極少數嘅天文館擁有呢種高解像度嘅數碼天象投映系統。
此外，天象廳入面嘅座椅亦全部換晒，由法國製造，新座椅配備咗多語言互動系統，椅背嘅斜度可配合天幕嘅弧度。另一方面，觀眾唔再係只係响地球表面抬頭望天，更可以由太陽系嘅八大行星唔同角度仰望太空，亦可探索唔同星座嘅面貌，甚至從外太空反觀地球北極光嘅變化。
香港鐵路博物館，即舊大埔墟火車站，係香港嘅博物館，歸香港文化博物館管，本來專介紹九廣鐵路史，後嚟加入咗講港鐵嘅展覽廳。佢最突出嘅地方就係佢保留返舊站建築，風格獨特，金字頂，十足中國傳統建築。該館喺大埔墟崇德街13號。
佢嘅前身係大埔墟火車站，喺1913年建成，面積成6,500平方米，以往係九廣鐵路嘅重要車站之一。但係由於九鐵於喺1980年代有電氣化火車，新嘅大埔墟火車站喺1983年開始用，因為咁舊大埔墟火車站喺同年嘅4月6號閂門。
上窰民俗文物館係香港文化博物館嘅分館，喺新界西貢北潭涌風景區入面嘅自然教育徑，佔地500平方米，原址係一條19世紀末由原籍廣東寶安縣黃草嶺黃氏族人起嘅村落──上窰村。1981年，上窰村同鄰近嘅一座灰窰被列為法定古蹟。
北潭涌係香港新界西貢半島南一撻地方。北潭涌響鯽魚湖南面，黃麖地東面，上窰北面。北潭涌原本有六條村，其中北潭涌村係18世紀起一條天主敎客家村。北潭涌響正兩條涌匯合之處，其中大嗰條叫龍坑，係北潭流入來，直流入海。
大清嗰時，上水姓廖有秀才，姓廖會去北潭涌收糧當稅。大英帝國租借咗新界，呢度啲鄉民都唔知。忽然有好多印度人走入來，村民見到即刻反抗，後尾先知有印度人來丈量，自此以後，就交稅畀香港政府。而姓廖重搏矇來收糧，以為村民乜都唔知，畀村民趕走。
1970年代，香港政府劃個半島做兩個郊野公園。而北潭涌就咁啱響西貢東郊野公園同西貢西郊野公園中間。重起埋西貢郊野公園遊客中心，專講西貢鄉村習俗、生態環境、風景區、萬宜水庫等等。無幾耐，保良局響呢度起渡假營。
資料館為香港市民推廣香港電影藝術，並為電影工作者同研究者提供大量資料。資料館目前收藏電影拷貝超過5600部，最早嘅係1898年美國愛迪生公司響香港拍攝嘅風光紀錄短片，館藏亦有唔少香港出品嘅電影，例如1939年蔡楚生導演嘅抗戰愛國名作《孤島天堂》同埋由著名影星胡蝶、吳楚帆主演嘅《南國姊妹花》等。
資料館亦收藏電影嘅相關資料，包括劇照、劇本、電影海報、電影原聲唱片、影片特刊同合約文件、電影獎座、道具等。豐富而珍貴嘅館藏令資料館被《時代雜誌》形容為香港以及亞洲最偉大嘅視覺藝術寶藏同二十五項「遊客不容錯過的亞洲體驗」之一。
香港視覺藝術中心結合專門設備、展覽空間同充滿活力嘅創作環境，係一個開放嘅、多向嘅、着重藝術學習同交流嘅藝術空間。無論係全職藝術創作者、業餘愛好者，或對藝術感興趣嘅大眾，都可以喺呢度獲得藝術養分、創作機會，讓藝術變成生活。
1993年，古物古蹟辦事處喺屏山鄧族嘅大力支持下，設立屏山文物徑，將區內歷史建築物連繫起來，畀遊人參觀。2007年，古物古蹟辦事處同屏山鄧族再次擕手合作，籌辦屏山鄧族文物館暨文物徑訪客中心，介紹屏山鄧族嘅歷史文化同屏山文物徑嘅歷史建築。
機場核心計劃展覽中心，喺香港新界汀九青山公路401號，係一座用《香港機場核心計劃》做主題嘅展覽館，喺1996年啟用，由新機場工程統籌署管理同運作。該署喺1998年解散之後，展覽中心就交畀民政事務總署荃灣民政事務處打理。
機場核心計劃展覽中心原址係霍米園，又叫做白樓嘅別墅由印度商人J·H·律敦治喺1930年代初起，當時係香港啤酒廠有限公司喺深井起嘅香港首座釀酒廠，同時起咗白樓做別墅，後嚟被香港政府買咗，改做香港公務員宿舍。
由於建築物有歷史價值，地理位置可以望到青馬大橋同馬灣海峽，白樓喺1995年被有關香港政府部門改做展覽中心，介紹《香港機場核心計劃》，喺1996年年初開放。古物諮詢委員會喺2010年1月22號將白樓確認評為香港三級歷史建築。
大樓喺1996年1月動工，1997年6月落成。樓高11層，實用面積約3200平方米。最低3層闢作對外服務，設施包括閱覽室、參考圖書館、訪客休息室、演講廳、展覽廳同售賣部。往上兩層，4樓同5樓，係辦公室，以及接收、鑒定同整理唔同載體檔案嘅工作地方。
6樓同11樓係檔案保護同縮微膠片攝製嘅工作室、實驗室同文件消毒室。歷史檔案處安裝咗氮氣文件消毒系統，比起一般使用毒氣嘅消毒系統，更加符合職業安全同環境保護嘅要求。7至10樓係檔案庫，採取分隔密閉式設計，輔以溫濕調適設施，用來貯存紙檔案、縮微膠片、相片同電子檔案等各種載體嘅檔案。
所有閱覽室嘅窗都裝隔濾玻璃。大樓內嘅檔案庫建築採用無窗同厚牆嘅設計，以隔絕外來環境因素對檔案產生嘅不良影響。檔案大樓仲裝咗一套24小時持續運作嘅精密空氣調節與處理系統。呢套系統可以因應檔案庫內各種檔案嘅特殊貯存條件，維持一個穩定嘅溫度同相對濕度標準，並過濾超過95%嘅大氣塵埃粒子同其他污染物。
所有檔案庫都起咗耐火4個鐘嘅牆同大門。除咗煙霧同熱能感應器之外，每個檔案庫仲裝咗獨立嘅自動氣體噴灑器。呢套氣體滅火系統用無毒嘅七氟丙烷氣作為滅火嘅媒介。燈光照明系統以盡量減少紫外光影響檔案為原則去設計。
香港懲教博物館樓高兩層，座落喺赤柱懲教署職員訓練院操場側邊，面積大概480平方米，藏品多達六百幾件。館裏面共設十間展覽室，一座模擬絞刑台同兩間模擬囚室。博物館頂部有模擬嘅監獄瞭望塔，以凸顯博物館嘅主題。
香港賽馬會禁毒資訊天地，中文簡稱禁毒資訊天地，前稱香港賽馬會藥物資訊天地，係香港第一個用禁毒教育為主題嘅永久展覽館，喺香港島金鐘嘅金鐘道政府合署低座頂層，2004年6月開幕。展覽館由禁毒常務委員會提議搞，得到香港賽馬會慈善信託基金嘅贊助，撥款五千零五十八萬蚊資助興建，由香港特別行政區政府保安局禁毒處負責管理。
禁毒資訊天地喺2022年12月5日重新開放參觀。翻新後嘅場館設有多項互動多媒體設施同裝置。通過多元媒體展示、互動遊戲、參與式體驗等方式，加上真人真事個案、心聲分享，為參觀者帶來一個視、聽、感俱備嘅全感抗毒之旅，參觀者亦可以喺禁毒資訊天地帶走關於毒品嘅知識。
吸毒喺指服用非法毒品或不當地服用藥物。這些藥物一般喺指精神活性物質，而毒品成癮則喺指對毒品產生依賴，使毒品成為生活嘅中心和必不可少嘅部分。除了傳統毒品如海洛英之外，常見引致成癮嘅毒品還有大麻、氯胺酮、可卡因、「搖頭丸」、甲基安非他明等。
衞生教育展覽及資料中心，香港展覽館之一，喺九龍尖沙嘴，近彌敦道海防道交界，九龍公園S4座，尖沙咀站後面，九龍清真寺側，英文叫Health Education Exhibition and Resource Centre。
香港房屋委員會展覽中心展示香港嘅公營房屋發展，同埋多年來嘅工作同成果。展覽中心佔地1,000平方米，設有內容豐富嘅展示屏、有趣嘅樓宇模型、懷舊嘅模擬單位，同埋多輯相片同影片，呈現香港公共房屋嘅發展歷程。
香港海事博物館喺2005年創立，係一間由香港船東會支持嘅非牟利註冊慈善團體。致力保全、收藏同展示能夠充分演繹香港同珠江三角洲海事同貿易嘅故事。2005年博物館喺赤柱美利樓開幕，並喺2013年搬到中環八號碼頭，博物館樓高三層，佔地合共4,400平方米放置咗藏品達1,200幾件，並設有13個展廳、特別展覽廳、資源中心、咖啡館、禮品店同航海精品廊。
廣華醫院由東華醫院總理同九龍嘅華人領袖共同創辦，喺1911年落成，成為東華醫院嘅九龍分院。1931年，東華醫院、廣華醫院同東華東院三間醫院合埋叫做「東華三院」。廣華醫院喺1958年進行全面嘅重建工程，只保留咗大堂。
1970年，東華三院為咗慶祝成立一百周年，將廣華醫院保留嘅大堂改做東華三院文物館，用嚟展示東華三院嘅歷史文物同收藏珍貴文獻。1971年1月15號，文物館由關祖堯爵士主持開幕典禮。文物館由1993年起開放畀公眾參觀。
文物館結合中西方嘅建築特色。館裏面建築物正面嘅中式裝飾同祠堂布局，清楚展現中式建築特色。檐板上嘅花卉同吉祥圖案，同埋外廊嘅樑架同駝峰，都係精緻嘅木刻。金字屋頂鋪咗綠色琉璃瓦，而家嘅屋脊喺1991年起嘅，係跟番1910年嘅原本嘅屋脊模式。
夏達華聖經世界又稱為夏達華聖經文物博物館，係香港一間以《聖經》為主題嘅博物館，喺香港新界粉嶺崇謙堂村5A。目的係幫助信徒走入《聖經》嘅場景，親自體會《聖經》裏面嘅山川氣候、風俗文化，親手觸摸同《聖經》有關嘅文物同植物，從而重塑《聖經》嘅故事，令信徒更加了解《聖經》嘅教導。
2004年，一位夏達華研道中心嘅導師 Peter Wong 從以色列買返嚟嘅一盞油燈開始，呢件文物幫助信徒能夠睇到聖經古代世界，喺之後嘅十年之間導師陸續搜集同聖經有關嘅文物同仿製品，將住所佈置成為一間聖經教室，又喺天台種植各種聖經植物，喺週末開放畀人參觀，聖經世界嘅雛型逐漸形成，跟住開始為聖經教室搵一個獨立嘅場所。
2014年成功喺粉嶺崇謙堂村物色到一間私人住宅，佔地二萬六千尺，起咗兩幢建築物，一幢為一層高、面積一千五百尺，另一幢為兩層高、每層五百尺，戶外係一大片花園草地，加上崇謙堂村有著深厚嘅基督教歷史，實在非常適合作為聖經世界嘅地方。
根據統計，全本聖經提及嘅植物品種多達二百五十五種，但係喺過去一個世紀，好少有人對聖經嘅植物有系統嘅研究，而家希望信徒應該認真噉去探討呢個課題。自2008年到今日，由天台培植到而家嘅溫室同花園，由品種研究到品種繁殖，經歷過無數次嘅失敗同嘗試，直到今日成功培植嘅品種有五十幾種。
香港故宮文化博物館係一個展示北京故宮博物院文物嘅博物館，位於香港西九龍填海區臨海地段西九文化區。博物館佔地一萬平方米，喺2018年初展開地基工程，2022年7月3號啟用，造價35億，即未計地價每平方米11.
香港故宮文化博物館係西九文化區管理局同故宮博物院合作嘅項目，目的係推動公眾對中國藝術同文化嘅研究同欣賞，並與世界重要文化機構緊密合作，促進唔同文化之間嘅對話。博物館以嶄新嘅策展手法，從香港角度出發，結合環球視野，展出故宮博物院同其他世界重要文化機構嘅珍藏。
博物館將透過學術研究嘅新成果、創新嘅巡迴展覽，以及教育、文化同專業人士交流計劃，建立全球合作夥伴關係，鞏固香港作為中外文化藝術交流中心嘅地位。博物館亦係香港社區嘅文化資源，積極推動社區參與、鼓勵對話同合作，並增強文化創造力同跨領域合作。
賽馬會氣候變化博物館係位於香港沙田馬料水一間氣候博物館，係全球首間以氣候變化為主題嘅博物館。博物館初期由香港中文大學轄下嘅賽馬會地球保源行動所籌辦，香港賽馬會慈善信託基金捐款設立。博物館位於香港中文大學康本國際學術園8樓，喺2013年12月16號開幕。
香港公園體育館，香港室內體育館之一，喺中環紅棉路二十九號，香港公園西北角，英文叫Hong Kong Park Sports Centre。行政上歸中西區。設施有羽毛球場、籃球場、舞蹈室、健身室、室內緩跑徑、投球場、乒乓球檯、排球場。
六四紀念館館址曾經喺香港九龍旺角旺角道11至13號藝旺商業大廈10樓，係以六四天安門事件為主題嘅紀念館。由支聯會籌辦。因紀念館同大廈法團一直有法律以及行政方面嘅爭議，2016年7月11號正式閉館，需要物色新地方重新開館。
喺一啲罕見嘅情況下，老夫子漫畫會好嚴肅咁表達對 1960 －1980年代間香港喺政治上嘅轉變同埋意見，佢亦都會批評喺思想上過度親西方嘅中國人。而喺1984年簽署嘅中英聯合聲明亦都成為其中一個主題。由80年代尾至90年代初更加有部份漫畫角色喺漫畫中表現出對九七回歸嘅恐懼。
好早之前，早有唔少中國大陸畫家同讀者揭發《老夫子》嘅原創其實係朋弟，質疑王澤先生有剽竊之嫌，但一直都無有受到廣泛嘅關注。直至2001年，一位文化名人馮驥才先生出版咗一本名為《文化發掘老夫子出土──為朋弟抱打唔平》嘅書，指證王澤嘅《老夫子》係抄襲自內地已故漫畫家朋弟嘅《老夫子》，自呢受到社會廣泛關注。
馮驥才先生所指嘅朋弟，原名為馮棣。朋弟所創漫畫在1930年代在北京、天津開始出版，裏面嘅角色跟王澤老夫子嘅外形，性格相同。天津作家馮驥才在2001年出版咗一本包含朋弟作品嘅書，呢書有好多朋弟同王澤作品嘅相似之處。
馮驥才為咗證明王澤嘅《老夫子》係抄襲嘅，佢在各地進行大量嘅搜尋，目嘅係要找回朋弟所有嘅原版原作，讓讀者印證呢事。唔過，呢個搜尋過程非常艱苦，好多朋弟嘅原版原作都好難找到，直到今年春天，馮驥才在自己嘅畫展上為觀眾同讀者簽名時，忽然有一藏書家送給佢一個紙包內裏就係藏咗三本朋弟原版原作，其中兩本正係第一集同第二集嘅《老夫子》。
最出名嘅作品正係《老夫子》。王澤唔只認識朋弟，還同朋弟好熟。換言之，王澤係知道漫畫《老夫子》中嘅老夫子係由朋弟所原創。但王澤發行於香港嘅《老夫子》，從來隻字未提到朋弟及其所畫嘅《老夫子》。但兩本漫畫中嘅老夫子性格及形象極似，有抄襲之嫌。
馮驥才斷言王澤確實抄襲咗朋弟嘅《老夫子》，因為唔論係人物造型或性格設計，王澤嘅「老夫子」同「大番薯」同朋弟「老夫子」同「老白薯」等所獨創嘅漫畫人物幾乎一模一樣，連名字「老夫子」都係人家朋弟先用嘅，呢未免過於巧合。
王澤嘅「老夫子」唔單只個名同朋弟嘅相似，兩個老夫子嘅外形、性格亦都幾乎一樣，兩者都係著住一模一樣嘅長衫馬掛，而「大番薯」又同「老白薯」好似。作家馮驥才指王澤四十年嚟唔單只一直都侵犯版權，仲利用埋內地同香港嘅通訊唔方便，將朋弟嘅創作據為己有。
在《文化發掘老夫子出土──為朋弟抱打唔平》呢本書嘅出版後，王澤對呢事嘅反應顯得十分低調，只係通過其兒子轉話說佢否認咗抄襲一事，重稱呢係有人故意抹黑嘅，而擁有《老夫子》版權嘅王家禧長子王澤所創立嘅哈媒體股份有限公司「WangZ Inc」一直矢口否認所有剽竊作為。
但喺1987年，上咗市嘅玉郎集團因為股災加上漫畫潮崩潰而陷入財政危機，後來集團老闆黃玉郎更因為喺1987年至1989年期間涉及商業犯罪而接受調查，終於喺1990年俾星島報業集團大幅收購，於是玉郎集團出版公司就正式改咗名做文化傳信，而呢本綜合漫畫書亦就此停刊。
由綽號「興豬」嘅漫畫家黃國興繪畫，主要係將電影、電視…嘅故事改編成搞笑故事，例如當年無綫電視嘅一套學警故事，由初出道嘅梁朝偉做主角嘅《新紥師兄》就俾佢改篇成為咗「雞紥師兄」，極盡玩嘢之能事，可以話係【玉郎漫畫】嘅主打重頭戲之一。
睇返通常玉郎劇場原來係會同嗰期嘅封面對應，即係如果嗰期取材啲咩嘢做封面構圖，咁嗰期嘅玉郎劇場就係改篇嗰啲嘢嘅故事，好似上面話用《新紥師兄》做咗改篇題材，嗰期嘅封面佢就畫咗一個着住警察制服個樣戇戇直直嘅漫畫梁朝偉對住漫畫黃玉郎敬禮，十分可愛搞笑。
怪異集係一本香港漫畫書，1983年創刊，漢民主篇兼監制，最初喺金報每日連載後結集成一本鬼書，以鬼怪奇異嘅恐怖故事為主，七、八十年代香港興起鬼故熱潮，無論電視、電影、小說，都好多以鬼故做題材，而怪異集就係當時以鬼故為題材嘅漫畫之中，銷量最高嘅一本，但到咗九十年代鬼故熱潮冷卻，怪異集最後因為銷路唔理想喺1995年停刊。
壽星係一個可以畀人長壽嘅神仙，唐人拜佢係求長命百歲。民間一般將福星、祿星同壽星夾埋一齊叫福祿壽三星。因為壽星同長命有關，所以好多時就叫長命嘅老人做壽星。後尾重變成叫做生日嘅細路做壽星女、壽星仔、壽星妹。
壽星，又叫壽星公，就係南極老人，所以南極老人尊稱做叫南極老人壽德星君。南極老人又叫南極仙翁。南極老人之所以叫南極，其實係同天文有關。南極老人其實係一粒恆星，響天球南半近底之處，所以住響北半球唐人一睇，就好似響最南之處，所以叫南極，但唔係今日講嘅天球南極。
喺名劍同笑三少爭天下第一美名而舉行比武之前，笑三少遭到原「名花流」教派嘅公主顧綵衣嘅陷害。原來一直暗戀名劍嘅綵衣為保名劍奪得天下第一之名，先至陷害笑三少。陰謀被揭露後，佢以知道笑三少戀人蝶舞嘅下落相要脅笑三少同名劍決鬥，之後綵衣無奈自殺。
2017年香港行政長官選舉完，韋文軒做咗特首，但係好景不常，文軒車禍死亡。文軒個老婆葉晴從此開始佢嘅政途，佢決定選特首。振民黨嘅宋漫山亦都想選特首，但係佢冇直接參選，而係用陰濕招拉另一個特首候選人陸偉陶落台取而代之。
依家嘅「無厘頭」，意思同樣係鬧人講嘅嘢同埋做嘅事不知所謂，無聊到冇人有，又或者發生咗嘅嘢根本搞唔清來龍去脈，令到人一頭霧水。後來「無厘頭」呢三個字喺香港嘅電影入面出現，於是乎廣泛咁傳揚開嚟，甚至成為一種電影風氣，繼而影響埋社會意識形態，有所謂「無厘頭文化」。
無厘頭文化嘅特色係經常將講嘢嘅字詞誇張咁演釋，或者講埋晒啲同主題風馬牛唔喇更嘅嘢，有時講緊嗰陣重要配合埋啲誇張嘅形體或者面部動作，目的係要令原本好簡單嘅說話或者訊息兜個大圈，搞到啲人唔知唔明一味得個估字。
《頭條新聞》係港台電視製作嘅時事節目，喺1989年4月4號開始播映，用嬉笑怒罵方式回顧過去一個禮拜嘅時事話題。節目內容被指親民主派，所以一路都畀建制派同親中共人士批評，經典批評包括「陰陽怪氣」同埋「低級趣味」。
因為通訊事務管理局喺2020年3月頭取消咗商營免費電視台強制播港台節目嘅安排，無綫電視即時停播《頭條新聞》，只淨低港台電視31會播。5月，通訊管理局話頭條新聞違反守則，港台話做埋2020年首期後暫停製作，2020年6月19號放埋最後一期。
萬能私家偵探社社長黃若思見李國傑智擒小偷，就請咗佢。黃若思同埋李國傑合作屢破奇案，生意滔滔不絕。黃若思同埋李國傑兩個人去咗戲院偵查打單案，突現歹徒幾十人打劫戲院，九叔率領數名手下，喝令全院觀眾，盡獻隨身財物，黃若思被困座位，計無所出，李國傑溜出院外，伺機行事……。
《鬼馬雙星》係香港歌手許冠傑發行嘅第一張粵語專輯，主打歌《鬼馬雙星》係許氏兄弟第一部電影嘅主題曲，專輯代表歌曲有《雙星情歌》、《鐵塔凌雲》、《無情夜冷風》等，大部分粵語歌都改編自粵曲或外文歌，《鐵塔凌雲》係許冠文外遊時作詞而開始推動原創音樂。
服務王氏護衛局十五年嘅周世昌係資深護衛，鍾意充大頭鬼，實質貪生怕死，下屬對佢恨之入骨。阿Sam同埋新手鄧小龍捉賊有功升職，重拆穿阿昌嘅西洋鏡，但兩個人迅即捲入盜寶旋渦，苦無脫險之計，唯有聽從阿昌荒誕嘅保命理論。
許記燒鴨係香港街知巷聞嘅街頭風味美食，雖然店鋪簡陋陳舊，不過憑住老闆老許嗰一手出色嘅燒鴨技巧，依然呢引到好多食客去幫襯，生意好旺，不過老許對員工非常刻薄，唔單止要加班、雞碎嘅人工，員工都好多埋怨。不過喺某一日，對面嘅鋪頭開咗一間西式炸雞店，許記燒鴨嘅災難就開始喇。
詹瑞文，又名詹昊宸，係香港舞台劇、電影創作人兼演員。1990年畢業於香港演藝學院戲劇學院，隨後獲英國著名形體劇場導演 David Glass 賞識，參與英國巡迴演出及研習現代默劇。翌年跟隨大師級表演導師 Philippe Gaulier 及 Monika Pagneux 研習演技及形體訓練。
1993年返香港創辦劇場組合劇團同埋PIP藝術學校，演過多套劇目同埋電影，贏得多個獎。代表作舞台劇《男人之虎》曾經演出128場，有9萬人次觀眾睇過，係香港紀錄。2008年改組劇場組合，成立PIP文化產業，唔使香港當局資助。
由60年代開始，香港移民潮出現咗幾次，香港有大批居民移民去外國。1984年《中英聯合聲明》簽署之後，同埋1989年八九民運之後，唔少人對香港未來有憂慮，選擇移民外國，移民潮再加劇，一路直到90年代中期先至見到平息返。
香港人主要移民嘅目的地包括加拿大、美國、澳洲、紐西蘭等英文圈國家。香港人喺溫哥華、多倫多等嘅城市造成咗龐大嘅社區，喺當地嘅華人社群之中舉足輕重。海外港人有唔少都喺當地落地生根，活躍參與主流社會，更加有部份做埋當地嘅重要公職。
2014年初，香港樂壇出現一類組合，佢哋被指浮誇、騎呢、膠味十足、抄襲日韓組合，甚有MK人嘅特色，因此網民借韓國K Pop文化，叫佢哋做「MK Pop」。有網站指出「MK Pop」嘅特質係「歌藝欠奉、舞姿騎呢、外型令人O嘴」，「對樂壇同網民唯一貢獻，可能係帶來歡笑聲同無限創作空間，激發巴打惡搞二次創作」。
喺亞洲，中國好耐之前已經出現咗假髮，《詩經》入面就多次提及。到咗春秋時期，假髮開始喺中國盛行。日本傳統髮型都經常加上假髮梳成。朝鮮半島喺高麗王朝開始盛行戴假髻。而非洲嘅古埃及人喺四千幾年前就開始用假髮，亦係世界上最早使用假髮嘅民族，並且將假髮傳到歐洲。
詞喺唐代開始有，到宋朝發展得最蓬勃，有宋詞呢個稱呼。而喺唐、五代時，稱之爲曲、雜曲、曲子詞，因爲最初時詞同音樂密不可分，係用來唱嘅，所謂「曲」係指樂曲，「詞」係指唱詞部分，後來簡稱爲「詞」。相比詩齊葺葺嘅樣，詞嘅句式係長短不一嘅雜言，所以又嗌長短句，呢種長短錯落嘅形式亦係受音樂影響。
比如憶江南呢隻牌，單調、二十七字、五句，呢五句嘅字數都定落，爲3・5・7・7・5，而押韻要喺第2、4、5句嘅尾，要求押平韻。唔同詞牌有唔同嘅詞格，有啲詞牌詞格闊，可以填各種內容、抒發各類情緒，而有啲詞牌詞格窄啲，填得嘅內容比較類型化。
任何詞嘅題目一定要有詞牌，詞牌係特定詞調嘅專名，填詞時一定要睇題意來揀合適嘅詞牌。唔同嘅詞調有唔同嘅聲情，因爲樂譜散失，所以唔知啲具體聲情，不過根據流傳作品嘅平仄、用韻、作品內容可以推計到詞調感情。要注意嘅係，自從詞同音樂分離，詞牌同曲譜就無咩拉掕。
詞喺後來，因爲文學成就好高，好受士大夫歡迎，所以喺中國文學傳統度，習慣並稱爲「詩詞」，不過詞喺一開始係唔入大雅堂嘅。詞源於民間，證明呢點嘅係敦煌詞。1900年打開咗敦煌石室，發現咗敦煌詞集，呢部詞集收嘅作品大概係從武則天末年到五代之間，不過從隋代到初唐、盛唐，傳世作品有限。
而燕樂係唐代俗樂統稱。燕樂嘅興起可以去到北朝，當時啲外族入主中原，通稱胡樂嘅外國音樂傳入內地，有宮廷舞樂、民間舞樂、西域佛樂呢啲種類，唐代嘅十部樂，有七部來自外國。胡樂嘅主要樂器係琵琶，曲調複雜曲折、變化多端，節拍強，呢啲外國音樂相比傳統音樂新鮮刺激，好受時人歡迎，尤其係俗樂，可以用來日常娛樂。
不過日後能夠成爲詞調嘅曲調係要揀過先。有咗通俗嘅燕樂，唔等於所有曲調都可以填得詞，尤其係宮廷大曲，雖然係燕樂一種，不過支曲太大，好難填詞。所以能夠產生詞嘅樂曲主要係啲短、輕便嘅雜曲小唱，呢啲俗曲同唐代嘅教坊機構有關。
所以即使係畀啲文人接受咗都好，有相當長嘅時間，詞風都係偏陰柔浮豔，有比較重嘅閨閣氣、脂粉氣，喺詞發展嘅初期，有大量嘅關於酒、女色、愛情、愁緒呢類內容嘅作品，喺抒情上偏感傷、細膩、婉曲、含蓄，所以一開始有啲文人睇唔起詞嘅，貶佢做「豔科小調」。
喺中唐之前，填詞都係比較散漫嘅，直到中唐先有系列文人比如張志和、韋應物、白居易、劉禹錫等主動填詞，詞開始畀部分文人接受。到咗呢個時候，填詞唔再按詩嘅句法，而係按曲調來填，即係話對啲文人來睇，詩同詞嘅創作方式係唔同嘅，詞係有獨自嘅創作意識同寫作規範。
呢陣時嘅詞係按曲調填，而後世以詞牌填，噉係因爲曲譜會失傳，後人唯有睇前人嘅作品照住個版來填，又因爲睇具體作品唔夠方便，又有人將同調嘅作品蒐集、比較，總結出格律、形式、平仄等等，定出詞牌，編爲詞譜，後人就按詞牌來填。
晚唐五代國家衰亂，好多文藝都蕭條咗，不過詞同音樂、歌妓一齊喺一啲安定地區繁榮，尤其係五代十國時嘅南方，有幾個國家比較安定，呢啲國無實力亦無雄心逐鹿中原，又無勵精圖治嘅打算，以聲色艶詞消遣，結果形成西蜀、南唐兩大詞壇中心。
西蜀誕生咗最早嘅文人詞總集《花間集》，出到文人詞集，講明詞呢時喺格律方面更加規範，文辭、風格、意境嘅詞性特徵更明確。由於西蜀犬馬聲色，啲詞都係喺歌筵酒席唱嘅側艶之詞，所以詞風輕柔豔麗、文采繁華。花間詞嘅內容都係啲裙裾脂粉、花柳風月，寫女色、寫女人嘅生活同內心，重有諸如傷春離別、洞房密室、歌筵酒席、芳園曲徑、男女邂逅、少女懷春、宮女幽怨之類嘅題材。
花間詞人入面，最出名嘅係溫庭筠。佢係初唐宰相溫彥博嘅子孫，不過到佢嗰代時家道沒落，雖然佢好叻，考科舉無問題，不過佢份人生活放蕩、爲人高竇、睇唔起權貴，得罪曬啲貴人，所以考多次進士都及唔到第。佢係第一個致力寫詞嘅文人，長期出入花街柳巷，將南朝宮體同北里倡風融合，係花間派鼻祖。
佢嘅作品主要同閨閣有關，寫妓女嘅姿色、怨情，詞風穠豔細膩、綿密隱約，溫詞嘅特徵首先唔在於抒情，而係畀人感官刺激，佢嘅辭藻訴諸感官，密集而豔麗，因爲係訴諸於感官直覺，所以內在嘅意蘊情思要靠暗示，比較深隱含蓄。
其次出名嘅花間詞人係前蜀宰相韋莊。韋莊同溫庭筠一樣擅長詩詞，而韋莊受白居易影響多，韋莊嘅詞亦有花間派婉媚、柔麗、輕豔嘅通性，不過喺感情上，相比溫詞嘅隱約，韋詞更加直抒胸臆、顯而易見，總體風格淸艶。溫詞綿密、雕飾，韋詞疏朗、自然。
南唐詞嘅興起遲過西蜀，主要詞人有宰相馮延巳、中主李璟、後主李煜。南唐亦都同西蜀一樣沉溺聲色，不過文藝修養高啲，趣味高雅啲，所以南唐詞嘅文風明顯唔同過花間詞。相比花間詞，南唐詞喺境界、氣象上開拓咗好多，不過風格上依然係情致纏綿。
馮延巳嘅流傳詞作係五代詞人中最多，雖然題材重係啲相思離別、花柳風情，不過唔再側重寫女人嘅容貌服飾，亦唔限喺具體情節，而係着力寫心境意緒，有時連字面都唔提具體發生唔事，齋寫心境，具體嘅事由讀者想像，正因如此相比花間詞有內涵好多，所以佢開啟咗南唐詞風，影響到宋代添。
晏殊嘅絕大部份作品都係寫男女感情，不過無花間詞嗰種輕佻艶冶，比較純淨雅緻，晏殊寫女人大多略過色相，着重寫戀情，情感基調雍容和緩，而辭藻上洗咗花間詞嘅濃艷脂粉，所以清麗淡雅、溫潤秀潔，同時晏殊對人生嘅思考滲透喺濃情之中，亦即「情中有思」。
而歐陽脩嘅私生活比較放任，作過啲有世俗之氣嘅艶詞，呢啲艶詞比較通俗，相比五代詞嗰種追求富麗華美風格嘅貴族趣味，呢啲艶詞更貼近大眾審美。同時喺詞史上，歐陽脩係學民歌第一人，佢學民歌嘅定格聯章，作咗兩套詠十二個月氣節嘅《漁家傲》，聯章組詞呢點亦影響到蘇軾。
成個唐五代，詞以小令爲主，慢詞總共先嗰十首左右。呢種風氣延續到宋初，柳永同期嘅詞人都好少寫慢詞，反而係柳永一支公寫慢詞，最終改變詞壇小令一統天下嘅格局。小令衰在篇幅短，容量細，最多先五六十字，而慢詞起碼有八九十字，所以慢詞嘅內容含量夠大，增強詞嘅表現力。
成個宋代，柳永係創用詞調最多嘅詞人，現存213首詞，用咗133種詞調。成個宋代用過嘅880幾種詞調當中，有100幾調係柳永首創、或者首次啟用。詞到柳永手度，體制完備，有令、引、近、慢，有單調、雙調、三疊、四疊。
而喺創作上，柳永令詞回歸民間。原本詞發源民間，唱民眾嘅喜怒哀樂，畀文人接受之後，啲內容脫離大眾，變成士大夫情趣。而柳永因爲仕途失意，做咗都市浪子，成日出入啲歌樓妓館，對民間事物好瞭解，同時啲歌妓經常請佢作詞來唱畀啲客聽，於是佢一於改咗文人詞條路數，用民間語言去寫百姓關注嘅事物。
柳永喺用語方面亦變雅爲俗。啲文人詞都係從書面語度提取高雅綺麗嘅辭藻，而柳永發掘民間口語、俚俗入詞。呢啲口語都係當時啲市井鄉談，啲普通人一聽就知講乜，於是柳永嘅詞喺當時流傳好廣，叫做「凡有井水飲處，即能歌柳詞」。
因爲柳永探索慢詞，慢詞嘅篇幅咁長，於是啲寫法唔同過小令。小令因爲短，比較適合用傳統嘅比興、象徵來傳達情緒，而慢詞有咁長篇幅，可以慢慢講發生咩事，亦可以一層一層噉講述心聲，實際上柳永係將賦嘅寫法移植到詞度。
於是詞可以同時抒情、敘事，令內容有咗情節。亦都因爲有咁長，敘事結構亦複雜化，原本詞嘅結構係過去加而家、或者加埋未來嘅單向綫性結構，柳永詞嘅時間構造係多重嘅、可往複來回，會由而家憶起過去再諗起而家，諗起未來又返到而家或過去，而寫記掛，原本嘅詞亦就寫你掛住我、我掛住你，而柳永詞會加多層「我諗你掛住我時嘅樣」。
蘇軾繼柳永、王安石之後拓展詞嘅境界，重自立宗派，黃庭堅同晁補之就係學蘇軾而自成面目。其中黃庭堅論詞就好似佢論詩噉，強調雅俗並重，佢嘅雅詞學自蘇軾，而俗詞、艶詞學自柳永，雅詞方面就好似蘇軾噉抒發佢嘅個性、人生態度，比如佢流放期間嘅詞，同時佢嘅雅詞貼近佢嘅日常生活，包括用詞序交代緣起，相比睇唔出具體背景嘅前人詞作，可以從佢嘅詞睇到詞人嘅人生歷程，呢點畀之後嘅南渡詞人寫家國世事提供咗個版。
而俗詞就好似柳永噉寫啲風塵世事，用啲語彙好土俗，甚至內容鹹濕，呢啲詞出自佢玩世不恭嘅心態。晁補之亦學蘇軾噉用詞來抒發不平、苦悶，亦有豪健嘅詞作，其中最突出嘅係寫退隱生活嘅詞，畀日後嘅隱逸詞一個版。晁補之受蘇軾論詞影響，寫咗本《骫骳說》，評論時人詞作，側重論詞藝，詞話呢種體式就係晁補之開創嘅。
蘇門之中，蘇軾最得意嘅門生係秦觀。秦觀詞情調悲苦，畀人稱做「女郎詩」，呢種傷心出自佢份人嘅氣質以及經歷。評價上認爲，秦觀係北宋詞壇最體現當行本色嘅詞手，意思係話佢嘅詞情韻兼勝，辭情同聲韻都符合詞體本色以及時人趣味。
作爲蘇門，秦觀亦學蘇軾噉抒發自我性靈，但同蘇軾直吐苦水唔同，秦觀將佢啲心酸融入到類型化嘅艶情，於是傳統豔情詞有咗新嘅情感內涵。不過秦觀詞氣格纖弱，唔似蘇詞超然自適。秦觀喺詞史地位獨特，佢直接影響日後婉約派，秦觀詞風格清麗淡雅，周邦彥得其麗，演變出精雕細琢嘅典雅富麗，李清照得其清，演變出本色自然。
佢嘅詞作感情真摯，已經將愛情當做純精神嘅追求。由於同呢四個歌女生離死別，所以只能靠回憶懷戀來寫詞，所以佢啲詞作如夢如幻，呢個本身就係佢嘅藝術境界。而風格上，語淡情深，可以用平淡嘅話、常見嘅事物，道出唔尋常嘅深情，呢種淡語表深情嘅句法叫做「透過句」。
北宋後期，除咗柳永、蘇軾，花間詞亦係詞人追捧嘅藝術典範，李之儀、吳思道就係以花間爲準則。而晏幾道詞艶而不俗、淺處皆深，無論語言精度、情感深度都將花間傳統推向極致，所以好得時人鍾意，有好多詞人和作，成為宋詞史奇觀。
相比秦觀、晏幾道嘅傷心詞，賀鑄比較特別。佢生得好醜，人稱「賀鬼頭」，同時係個失意俠客，但係佢亦都好似書生噉讀書，所以佢嘅詞風既有英雄豪氣，亦有兒女柔情。宋詞史上第一次表現豪俠精神情懷嘅作品就係賀鑄詞，繼蘇軾之後改變詞嘅柔情媚調。
賀鑄亦有柔情作品，《青玉案》名作令佢有雅號「賀梅子」，吸引宋金詞人唱和25人28首，一首詞吸引唔同時期嘅詞人唱和，亦係唐宋詞史少見。賀鑄善於吸收唐詩，擅長造語，所以有深婉密麗嘅風格。賀鑄影響到南宋詞壇，一方面學蘇軾噉抒發自己，開啟辛派先聲，另一方面承接晚唐李商隱、溫庭筠嘅風格，而影響到吳文英。
蘇軾嘅詞作成就好非凡，佢喺柳永之後，全面革新詞體，最終詞突破出「艶科」嘅格局，由音樂嘅附屬品變成獨立詩體，從根本上改變詞史嘅發展。蘇軾對詞嘅影響分爲文藝理論同創作兩面。詞論方面，佢提出「詩詞一體」而又「自是一家」，而創作上佢乜都寫，「以詩爲詞」，強化詞嘅文學性，降低詞對音樂嘅依賴，傳統上嘅詞有好重嘅女人氣，而蘇軾詞好豪放。
自晚唐五代，詞一直話係「艶科小道」，文人墨客寫詞只不過係寫詩之餘有噉嘅餘力去填，不過係遊戲態度，直到宋初，詞重係唔可以同載道言志嘅詩平起平坐。柳永雖然好努力，詞喺佢手度有大發展，但畢竟無提高詞嘅文學地位。
而蘇軾首先破除詩尊詞卑嘅觀念，佢話詩詞係同源一體嘅，雖然外觀形式唔同，不過藝術本質同表現功能一致。所以佢評論詞作都同詩作相比。而爲咗令詞嘅美學品位及得上詩，佢提出「自是一家」嘅創作理念。佢呢個自是一家係針對柳永嘅，就話填詞應該風格壯美、意境闊大，詞品要同人品一致，填詞要好似寫詩噉寫出呢個人嘅真情實性、同佢獨特嘅人生感受。
喺創作上，擴大詞嘅表現，開拓詞境，係佢改革嘅主要方向。傳統上表現女性化嘅柔情之詞，佢擴展爲表現男性化嘅豪情之詞，將只表現愛情嘅詞變革爲表現性情嘅詞，於是乎詞就好似詩噉表現出呢個人嘅人格。因爲佢改變詞嘅柔情軟調，開啟咗南宋辛派嘅先河。
而佢喺詞中抒發心路又係繼承自柳永、歐陽脩。除咗喺內心世界開拓，蘇軾亦開拓詞嘅自然外境。晚唐五代詞表現嘅生活環境好窄，主要封閉喺畫樓繡戶、亭臺院落，宋代之後，柳永將詞延伸到都邑市井，以及鄉野嘅自然景物，張先則將詞引向日常官場。
蘇軾用佢嘅創作表明，詞係乜都可寫，咩意都立得，詞同詩有一樣嘅表現力，因爲佢豐富詞嘅情感內涵，拓展詞嘅時空場景，於是提高咗詞嘅藝術品位，可以同詩比。蘇軾變革詞風嘅武器就係「以詩爲詞」，亦即將詩嘅手法移植入詞。
蘇軾之前嘅詞大多係用來唱嘅，題目係標明點唱，所以大多無題序。而蘇軾寫題序係交代、說明呢首詞所抒發嘅情事、緣起，噉係因爲既然佢要將詞變成抒情言志嘅詩體，但詞又偏偏唔方便敘事，噉就學詩噉寫題序。有啲題序係表明詞嘅創作動機、緣起，有啲則係爲咗同詞嘅內容互補。
詞中用典，亦係自蘇軾開始，用典就可以顯得含蓄，同時意蘊豐富。蘇軾以詩爲詞，目的在於突破音樂限制，令詞變成獨立詩體。蘇軾填詞，目的唔係繄人唱，而係畀人讀，所以注重抒情言志嘅自由，而有時唔理音律。於是詞嘅文學性加強，從音樂之中更加獨立，南渡詞人同辛派詞人就沿呢個方向進展。
蘇門派喺政治上屬舊黨，周邦彥屬於支持變法嘅新黨，喺兩黨鬥爭中，周邦彥嘅仕途幾度起落，所以周詞總體格調低沉感傷，經常表達佢仕途失意、羈旅行役、飄零不定嘅主題。除咗直接講呢種感受外，佢亦將感情寄託喺詠物上，呢個係周詞喺題材方面嘅開拓。
周邦彥遞個啲人稱道嘅係化句，即係化用前人詩句入詞。前代詞人化句主要化喺字面，有時直頭改都唔改就鑲入，而且化句少用，而周邦彥往往一首詞就化咗幾句，不但喺字面上化成新句，更喺立意上點化前人詩句而成新意境。